b'\n_START_ARTICLE_\nRoxana Cris\xc3\xb3logo\n_START_PARAGRAPH_\nRoxana Cris\xc3\xb3logo Correa (s. 1966, Lima) on Suomessa asuva perulainen runoilija, kulttuuriaktivisti ja matkailija._NEWLINE_H\xc3\xa4n on opiskellut kirjallisuutta ja tiedotusoppia Limassa Universidad Nacional Mayor de San Marcosissa, sek\xc3\xa4 oikeustiedett\xc3\xa4 Universidad Nacional Federico Villarrealissa sek\xc3\xa4 Helsingin yliopistolla ja erikoistunut kansainv\xc3\xa4liseen oikeuteen. Cris\xc3\xb3logo on toiminut Red por la Democratizaci\xc3\xb3n Global (NIGD) -j\xc3\xa4rjest\xc3\xb6ss\xc3\xa4 Limassa demokratisoitumisen puolesta ja naisiin kohdistuvaa v\xc3\xa4kivaltaa vastaan._NEWLINE_H\xc3\xa4n on julkaissut nelj\xc3\xa4 runokokoelmaa: Abajo sobre el cielo (Alhaalla taivaan yll\xc3\xa4), Animal del camino (Matkael\xc3\xa4in), Ludy D and Trenes (Junat). Cris\xc3\xb3logo perusti monikielisen kirjallisuusprojektin Sivuvalo: Onko t\xc3\xa4m\xc3\xa4 suomalaista kirjallisuutta?, joka Koneen s\xc3\xa4\xc3\xa4ti\xc3\xb6n kolmivuotisella tuella edisti Suomessa asuvien, maahanmuuttajataustaisten runoilijoiden ja kirjailijoiden ty\xc3\xb6t\xc3\xa4 ja n\xc3\xa4kyvyytt\xc3\xa4. _NEWLINE_Parhaillaan h\xc3\xa4n edustaa Suomea koordinaattorina NolitchX Nordic Literatures in Change and Exchange -kirjallisuusprojektissa, jonka tavoitteena on edist\xc3\xa4\xc3\xa4 maahanmuuttajakielill\xc3\xa4 ty\xc3\xb6skentelevien kirjailijoiden verkostoitumista Pohjoismaiden alueella._NEWLINE_Roxanan runous k\xc3\xa4sittelee niit\xc3\xa4 valtasuhteita, joita post-kapitalistisen ajan arki tuottaa. H\xc3\xa4nen runoutensa uudelleenkirjoittaa historiaa ja antaa \xc3\xa4\xc3\xa4nen niille, joilta se on perinteisesti viety. T\xc3\xa4t\xc3\xa4 voidaan pit\xc3\xa4\xc3\xa4 runouden dekolonisaationa, joka tuottaa uutta kansallisepiikkaa uusin sankarein. Roxanan runoudessa identiteetti on konfliktien kentt\xc3\xa4: h\xc3\xa4n tutkii siirtym\xc3\xa4\xc3\xa4 kohti monikansallista identiteetti\xc3\xa4 sis\xc3\xa4isten ja ulkoisten muuttokokemuksien kautta.'